**Marea roșie nu mai despică drum niciunde**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*fulger în oglinzi\*

mă-ntreb ce poate depăși fluiditatea revelației

ispita respirării unui eu interzis

nu doar în mine deschide bordel cu plata cash în mântuiri

sau pierzanii de conjunctură

profețind alte lumi ce vor sparge sămânță în vene nu-i nevoie să-ntreb savantul

câte rebuturi vor sfârâi sulfuric în eprubete (de carne

sau de iluzii scuturate în pleoapă de vremelnicie schiloadă)

cărei legi te vei supune în clipa ce deșiră spațiu virgin dincolo de îndoielile humei

nimeni nu poate răspunde semnătura e-a ta nici tatăl n-o șterge

nici sfântul nu poate să vândă certitudinea

pe care n-o are

nu-s ferecată doar într-o coajă nu singur eu

sângerez să limpezesc pescuitul într-o distanță incertă cu tine

în epidermă astrele se revoltă

mirosea greu a dorinţă uitată între coperţile unui cer

căruia doar glezna friabilă îi poate măsura adâncimea somnul de-a fi

zdrențuit de timide treziri îți poate reseta dimensiunea

viul demult scurs în pământ nu se moare nicicând oricâte spaime

vor rupe zăgazuri

prea multe văzduhuri înghițite ritualic

au mistuit gravitația

în adâncuri pulsează aritmic taina

ca o umbră te-ndreptai spre mine expiație virusată de viață

nu știam din ce parte privesc și ce oglindire va amprenta veșnicia ce-și iese din matcă

doar dorului dădeam pașaport de intrare oriunde

fântânile îţi licăreau în privire

mesaje însetate rescriu topografia celulei râvna de-a locui infinitul

cât mai lucid

strânge mănunchi culorile visului nu se știe peste o clipă

ce tablou vei picta

în vertebra zilei de mâine care dragon reaprinde focul sacru în vatră

câtor scrumiri vor face față fragilele mele vertebre

ancora minții s-ar putea să-mi pulverizeze timpul orb să-mi translateze vibrația

arterele-s răboj de taină în care ursita schimbă straiele mediocrului

vibhuti îți va strânge esențele din gesturi

vei fi tot tu pulverizat sub o mie de măști înaintezi ca o mare-n furtună

de-a lungul nervurilor te simţeam deşi în pupilă doar absenţa

torcea aşteptare uscată

cine bate răspunde cine când suveica străpunge urzeala